Олимпиадэм ди нэгу щIигъэкIахэр
Сочэ и Iэгъуэблагъэм щекIуэкI XXII ЩIымахуэ Олимп Джэгухэм я фIыгъэкIэ мы махуэхэм гъэщIэгъуэн куэд ди нэгу щIэкIащ, нэхъыбэжми дахуэзащ.
Розэ къутыр
Зэхьэзэхуэхэр Олимп паркымрэ Къуэбыдэ аузымрэ (иджы Красная поляна) щокIуэкI. Абыхэми езыхэм я щIыпIэ хэха яIэжщ. Дэтхэнэри хуабжьу узыIэпызышэщ. Апхуэдэхэм ящыщ зыщ «Розэ къутыр» («Роза хутор») щIыпIэр. Аращ лыжэкIэ бгым къежэхыныр, фристайлыр, биатлоныр, лыжэкIэ къызэдэжэныр щекIуэ-кIыр. КIапсэ гъуэгум кIэрыщIа кабинэхэм уису уакъыхэплъэмэ, лыжникхэм я олимп гъуэгуанэр псыIэрышэу фIэкIа къызэрыпщIэн щыIэкъым. ИкIи хуабжьу уогъэщIагъуэ ахэр къызэрырагъэзэгъыфа щIыкIэр. ЗымкIэ щыхупIэщ, адреймкIэ къырщ, абы я зэхуакум гъуэгур докI.
Дауи, абы щыкуэдщ хьэщIэщ ехьэжьахэр. Мэзкуу и Кремлым и теплъэм хуэдэу иIэу ухуей, хьэмэрэ нэхъ «пасэреиж» ухуэныгъэхэр къыхэпхрэ?! МащIэкъым нобэрей ухуэкIэ зиIэхэр, уеблэмэ пщэдейрейми хэзэгъэнухэр. Щхьэж зэрыфIэфIщ. Нэхъ пэжу жыпIэмэ, щхьэж зэрыпэлъэщщ. ХьэщIэщым зы жэщ-махуэ ущIэсынумэ, сом минитхум щыщIэдзауэ я уасэщ.
«Розэ къутырыр» зэхьэзэхуэхэр щекIуэкI Къуэбыдэ аузым и нэхъ пхыдза дыдэ щIыпIэщ. Абы Адлер къыщыщIэдзауэ сыхьэтым щIигъукIэ «пцIащхъуэ» электропоездымкIэ уокIуэ. Унэ-сыхукIи узыIэпишэу узэплъынур гъунэжщ. Мес дунейпсо мардэм къитIасэ кхъухьлъатэ тIысыпIэр, адэкIэ спортсменхэм ящыщ куэд зыщIагъэзэгъа Олимп жылагъуэр щетIысэкIащ… Иджыри къэс щымыIауэ яухуа гъущI гъуэгур-щэ? Абы сом мелард Iэджи зэрихьар шэчыншэщ. ДэнэкIи узыхуэзэ къуршхэр кIуэцIрыпхыурэ гъущI гъуэгу теплъхьэныр мыбдежым щылъ? КIапсэ гъуэгухэр зэфIэгъэувэнми къару, мылъку куэд зэрытекIуэдами шэч хэлъкъым. Ахэр, спорт объект зыбжанэми хуэдэу, Урысей Федерацэм и щIыпIэхэм пщIэншэу иратынущ. Абы щыгъуэми Олимп зэхьэзэхуэхэр щекIуэкI щIыналъэхэм щагъэувахэр зэпкърыхыжыныр, я деж яшэныр, щIэрыщIэу зэфIэгъэувэжыныр зыIэрыхьахэм я пщэ къыдохуэ. Абы текIуэдэнур зэрабжыр сом мелард бжыгъэкIэщ. Ди республикэми зыгуэрхэр, нэхъ мащIэ ихьу, къылъысыну жаIэ.
КъыкIэлъыкIуэ Олимпиадэр щекIуэкIыну Пхенчан корейхэм драгъэблагъэ.
ХьэщIэщхэм я теплъэр.
Нало Инал Олимп чемпион Къэрдэн Мурат Сочэ щыхуэзащ.
Хамэ къэрал къикIахэр
Мыпхуэдэ зэхьэзэхуэ инхэм, дауи, хамэ къэрал къикIауэ къеблагъэхэр куэдщ. Швецием, США-м, Канадэм, Германием, Японием, Чехием, Польшэм… Дэтхэнэр къеббжэкIын? Голландиемрэ Норвегиемрэ щыщхэр нэхъ жыджэрщ. Ар икIи гурыIуэгъуэщ, текIуэныгъэ инхэр къэзыхь я спортсменхэм я гукъыдэжыр къаIэтри, езыхэри абыкIэ адрейхэм ядэгуэшэну хущIокъу. ГуфIэжуи хэт и гъусэуи сурэт зытрагъэхыну хьэзырщ. Абыхэм ину уэрэдхэр жаIэ, къофэ, я къэрал ныпхэр ягъэдалъэ.
Олимпиадэм и нэщэнэ нэхъыфIхэм ящыщ зыщ абы куэд ныбжьэгъу зэрызэхуищIыр. Дэри нэIуасэ къытхуэхъуащ Голландием, Швецием, Кореем, нэгъуэщI щIыпIэхэми къикIахэр. Пэжщ, абыхэм уадэуэршэрыну тыншкъым. АрщхьэкIэ бзэныкъуэкIи узэгуроIуэф.
Сочэ и Iэгъуэблагъэм щымащIэкъым зы къэралыгъуэм къыддыхэтахэри. Абхъазхэр, къапщтэмэ, махуэ къэс зэхьэзэхуэхэм еплъыурэ, я унэ кIуэжыну Iэмал яIэщ, километр зыбжанэкIэ фIэкIа зэрапэмыжыжьэм къыхэкIыу. Апхуэдэ куэдым дарихьэлIащ.
АрщхьэкIэ гъуэгуанэм и кIыхьагъми спортым дихьэххэр къигъэувыIэркъым. ДрихьэлIащ Буркина-Фасо къэралыгъуэм къикIаи. Абы и бгъэгур нэхъапэм екIуэкIа олимп зэпеуэхэм я значокхэмкIэ зэщIэблат.
Пхенчандэсхэм
я хэщIапIэм
Олимп паркым дызэрыщыIэ зэманыр пщIэншэу зэрыдмыгъэкIуэдыным дыхэтщ. Гум къинэжыну, щIэщыгъуагъ хэлъу зыри блэдмыгъэкIыну дыхущIокъу. Сыт и уасэ, къапщтэмэ, пхъэ зэпыхахэр я тетIысхьэпIэу пивэ ефэу зэхэс швейцар мэкъумэщыщIэхэм уахуеблэгъэну?! Хьэмэрэ чукчэхэм я пщыIэм укъыщыхутэну телъыджэкъэ. Бжьакъуэшхуэ зытет пыIэ лъагэ зыщхьэрыхь, зэщIэцIууэжу зыщыхуэпыкIа якутхэм я Уэс Дадэм и гъусэу сурэт зытребгъэхыну-щэ?! А псори иужькIэ зэуэ узримыхьэлIэну Iуэхугъуэ дахэщ.
ДыблэкIынкIэ Iэмал иIакъым Корее Ипщэм къызэригъэпэща Пхенчан къалэм и хэщIапIэ абрагъуэм. Мыращ Сочэ-2014 Олимпиадэм къыкIэлъыкIуэнур 2018 гъэм здэщыIэнур. ЩIымахуэ Олимп Джэгухэр ирагъэкIуэкIыну иджы япэу абы дзыхь къыхуащIауэ аращ икIи фIы дыдэу къызэрагъэпэщын папщIэ я къару псори ирахьэлIэ . Ар нэрылъагъу къыпщащI Пхенчан теухуа стендхэм. ЦIыху куэд дыдэ абы щызэблокI икIи сыт щыгъуи хьэщIэхэр фIыуэ зылъагъу корейхэр дэтхэнэми гулъытэ хуащIыну хунос.
Инал цIыкIу
дыкъыдехьэх
КъытщIэхъуэ щIэблэм дахуэмыарэзыуэ куэдрэ дыщышхыдэ щыIэщ. Абы щхьэусыгъуэ гуэрхэри иIэу къыщIэкIынущ. АрщхьэкIэ мы Олимпиадэм къыщысцIыхуа Нало Инал хуэдэхэри зэрымымащIэм гур хегъахъуэ. Мы щIалэ цIыкIур Налшык щыIэ курыт еджапIэ №9-м и еханэ классым фIы защIэкIэ щоджэ. И анэм и гъусэу Олимп Джэгухэм еплъыну къэкIуат икIи илъагъу псори фIэхьэлэмэту зыщIишэрт. И ныбжь къызэрытхэмытым къыхэкIыу, нэхъ балигъыIуэхэм къытхыхьэрт икIи и Iэдэбагъымрэ гъэсэныгъэмрэ дыдихьэхат. Къемызэгъыу зы псалъэ жиIэнутэкъым, имыщIапхъи зыми дэтлъэгъуакъым.
АрщхьэкIэ мы тхыгъэ кIэщIыр Инал щIытедухуам щхьэусыгъуэ хуэхъуар нэгъуэщIщ. Махуэ псом Олимп паркымрэ Къуэбыдэ аузымрэ я зэхуакум дызэритам хуабжьу дригъэшат. АрщхьэкIэ газетым къытехуэну тхыгъэхэмрэ сурэтхэмрэ пщэдджыжьым редакцэм къедгъэхьын зэрыхуейр тщIэрти, нэху щыхукIэ ди напIэр зэтедмылъхьэу дытхащ, тетха сурэтхэм дыхэщыпыхьащ.
Псори и чэзум зэрызэфIэдгъэкIам дригуфIэу, IэкIэ зэрахьэ компьютерым (ноутбук) интернетыр къедгъэубыдыну дыбгъэдэтIысхьащ. АрщхьэкIэ зэпыщIэныгъэр тIасхъэщи, ди Iуэхум зыри къикIкъым. ХьэщIэщыр зей хэгъэрейхэр къедджа щхьэкIи, я щIыпIэм щылэжьэн хуей «вай-фай» системэр яхузэтеухуэркъым. Зэманыр макIуэ, дэри апхуэдиз къару зыхэтлъхьа лэжьыгъэр псыхэкIуадэ зэрыхъум хуабжьу дегъэпIейтей.
Пщэдджыжьышхэр зэфIигъэкIауэ блэкIыж Инал цIыкIу гу къытлъитэри, къыдбгъэдыхьащ. Iуэхур зытетыр къыщищIэм, и къару хэлъынкIэ зэрыхъунур къыджиIащ. Сыт хуэдэ дэIэпыкъуныгъэми дыщIэхъуэпсырти, псынщIэу тIысыпIэр хуит хуэтщIащ. Дакъикъэ зыбжанэ дэкIауэ арат интернет зэпыщIэныгъэр диIэу тхыгъэхэмрэ сурэтхэмрэ редакцэм къегъэхьын щыщIэддзам. ИужькIэ дыщIэпщэIуэри къэтщIащ Инал «Кавказ пшэплъхэр» («Зори Кавказа») сабий ансамблым Тхьэмокъуэ Мартин и унафэм щIэту къызэрыщыфэр, Iувыжь Мурат и деж бэрэбанэ еуэнымкIэ зэрызыщигъасэр. Ар щIохъуэпс школыр къиухмэ МГИМО-м щIэтIысхьэу журналист IэщIагъэр зригъэгъуэтыну — Тхьэм къригъэхъулIэ!
«Кабардинка» ансамблым хэтхэр.
Къуэбыдэ аузыр нобэ.
Шыгъушэ Мурат Олимп Джэгухэм щыIэщ.
ИгъащIэкIэ гум къинэну Iуэхугъуэ
Къэбэрдей-Балъкъэрым икIахэр Владикавказ — Адлер мафIэгумкIэ Олимпиадэм дыкIуащ. Сыхьэт зыбжанэ зыхьа гъуэгуанэр пщIэншэу зэрыдмыгъэкIуэдыным иужь дитащ. Дауи, дызэрыцIыхуащ, куэдым дытепсэлъыхьащ.
НэIуасэ къытхуэхъуахэм яхэтт Къэбэрдей-Балъкъэрым и офтальмолог нэхъыщхьэ, Республикэ сымаджэщым нэм еIэзэнымкIэ и къудамэм и унафэщI АфIэунэ Марат, Налшык къалэ сымаджэщ №2-м и дохутыр-эндоскопист Шыгъушэ Мурат, зи тхыгъэхэр куэдрэ ди газетым къытехуэ Экономикэ зыужьыныгъэмкIэ министерствэм и пресс-IэнатIэм и Iэтащхьэ Къэрэшей Элеонорэ, «Заман» газетым и редактор нэхъыщхьэм и къуэдзэ Конаков Хьэсэн сымэ, нэгъуэщIхэри. Абыхэм псоми хуабжьу ягу ирихьащ Олимп Джэгухэр къызэрызэрагъэпэща щIыкIэри, я нэгу щIэкIа зэхьэзэхуэхэри. Дэтхэнэми быдэу къыгурыIуэрт Олимпиадэр уи нэкIэ зэбгъэлъагъуныр зэрытелъыджэр, игъащIэ псокIэ ар гум къызэринэнур.
Жыласэ Заурбэч.
Олимп парк — Къуэбыдэ ауз.
